Kangrunaan a natratar ti isyu ti panagbaba ti produksion ti mangga iti merkado: lokal ken ganggannaet gapu iti pannakaikkat ti “support assistance” kadagiti Mango Growers manipud iti Gobierno Nasional gapu ta saanen a naibilang ti mangga iti listaan dagiti prime commodities a kasapulan ti merkado, segun iti Pederasion ti asosasion ti agmangmangga iti Rehion Uno.
Daytoy ti kapigsaan a makagapu ti pannakaangay ti symposium tapno makapagkokomunikar dagiti opisiales ken miembros ti asosasion ti agmangmangga. Kasta met nga inawisda dagiti kompania ti agas, inputs ken agnegnegosio ti mangga tapno maimatanganda ti pagturturonganen ti industria ti mangga.
Babaen ti nagkammayet a puersa ti Pederasion nga idauluan da Mr. Ricardo Tolentino ti Ilocos Norte, Mr. Lito Arenas ti Pangasinan ken Mr. Peter Corpuz ti La Union agraman iti Ilocos Sur, naisadag ti pakaseknan iti opisina ni Senador Francisco Pangilinan, Chairman ti Komite ti Agrikultura iti Senado iti pannakaisubli ti suporta ti Gobierno Nasional babaen iti Departamento ti Agrikultura kadagiti agmangmangga. Nupay kasta, imbatad ni Mr. Angel O. Padilla, High Value Commercial Crop Development Coordinator ti DA-Region 1 a maisubli ti suporta ti DA iti industria ti mangga a pannakaited ti dati a mait-ited a tulong kadagiti agpatpatanor ti mangga partikular ti Rehion Uno.
Impagteng met ni Hon. Patrick Procianos, Staff ni Sen. Pangilinan ti napintas a damag kadagiti agmangmangga iti manamnama a pannakaruk-at ti 100 Milion a pundo ti “Sagip Saka Program” nga idauluan ti DA ken LGU dagiti sektor a mangipatungpal kadaytoy a pangpasayaat ti kasasaad dagiti mannalon nangruna kadagiti agpatpatanor ti “high value commercial crops” a pakaibilangan ti mangga.
Imbatad ni Hon. Procianos a naibilang ti Mango Growers Sector ti Region 1 a mabenepisiaran kadaytoy a maparuk-atan a pundo.
Maysa kadagiti addang a natratar iti panaggibus ti symposium ket ti panagkakammayet ti grupo a mangpatibker ti asosasion dagiti agmangmangga iti masakupanda partikular iti Ilocos Sur tapno maisaganada iti pannakailunsad ti Sagip-Saka Program.
Impagteng met ni Dr. Cesar Soller, Farm Manager ken Dekano ti BARANG-AY DEMO FARM-ISCC Agriculture Campus, Labnig, San Juan, Ilocos Sur ti mensahe ni Vice Gov. DV Savellano ken iti naan-anay a suportada ken ni Gov. Luis “Chavit” Singson a pannakaidur-as ti panagmula ti mangga. Innayon pay ni Dr. Soller a daytoy a panggep ti symposium a pannakabiag ken pannakapatibker dagiti agmulmula ti mangga ket mayataday met iti panggep ti BARANGA-AY FARM a narugianen ti Provincial Government nga naipatungpal.
Nagsarita met iti symposium ni Mr. Lito Arenas, maibilang a mango magnate ti Ilocos Region ket impadigona dagiti sekretona iti panagpatanor ti mangga, teknolohia, aspeto ti panaglakuan iti lokal ken ballasiw-taaw (export). Kas kadagiti kakaduana a resource person, inyunay-unayna a kangrunaan ti galad a kinatallugod a panagbayad ti utang nangruna kadagiti nakautangan nga agpupuonan, kompania ti agas ken inputs ken kinamanagpanunot ti asensuan ti negosio dagiti kangrunaan a sekretona iti panagballigina.
Nagsubli a naki-symposium ni Bokal Robert Tudayan ita nga aldaw, Abril 20, 2012 ket kinalikagumanna iti DA-HVCCDP a maangay ti symposium iti 2nd District, Ilocos Sur tapno makondision met dagiti agmangmangga a kas kenkuana sakbay a maisayangkat manen ti dakdakkel a panagtitiponda nga agmangmangga.
Kalpasan ti nabagas nga impression nga impaay ti pannakabagi ti tunggal probinsia, naserraan ti symposium babaen iti makapatignay-rikna a kararag ni Mr. Eleuterio Piros, Presidente, Cabugao Vegetable Growers Association. # (Web In-Action)
ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn